钦定古今图书集成/方舆汇编/职方典/第1484卷 > 《琅井古梅》前人
## 钦定古今图书集成/方舆汇编/职方典/第1484卷 > 《琅井古梅》前人

“玉女何年降碧苍，步摇环珮识新妆。人间咏尽罗浮
景，天末珍留阆苑芳。野僻传来春信早，山深爱与月
明将。根蟠不复稽朝暮，岁久何知问汉唐。”“起卧林皋
飞燕羽，婆娑岩岫挹琼浆。娇躯扑地声无腻，媚颊迎
人笑带香。堆簇冰团千万叠，胎凝珠粒两三行。虬枝
高耸菁葱盖，翠蒂重添薜荔裳。清畏人知名自淡，时
逢景好兴偏狂。”别来寒过愁驴背，〈时选秩北上〉看到奇茎
袭锦囊。万里吹横夜笛冷，千溪影散晓云忙。也知东
阁惆饥急，谁念西陵绕梦长。铁石广平情有赋，风流
《水部》韵成章。因思鼎铉和羹重，取向青峰练雪霜。